Papersnake/gushiwen huggingface dataset:
病起
王炎（宋代）

羸躯方伏枕，冻骨倍加绵。
自觉脾为约，医言脉太玄。
不禁腰痛楚，仍苦膝拘挛。
搔抑方能定，扶持仅可前。
緼袍藏被底，炽炭倚炉边。
衰谢诚宜尔，风寒实使然。
迍邅虽有数，调护不无愆。
初日忧难疗，兼旬幸稍痊。
是身无实相，何术保余年。
不死方成佛，长生乃是仙。
阖棺宁再起，拔宅谩虚传。
力岂能加命，人终不胜天。
灾生虽或免，算尽必难延。
只合情无滞，毋为疾所缠。
穷通皆行运，逆顺但随缘。
南亩无千斛，西山有数椽。
饥当量腹食，困则曲肱眠。
此乐人知少，浮休永息肩。
烹鸡叹
贺铸（宋代）

膳夫缚三鸡，二雌先就烹。
一雄置机上，不废知时鸣。
有客见之叹，人情犹物情。
宁昌言即死，何噤口偷生。
愚闻此客言，退思因窃评。
鸡实鼎俎资，杀身非罪声。
人忘枢机诫，鼓舌为祸萌。
宜念千金躯，与鸡何重轻。
村居即事
叶德徵（清代）

远岫平林小板桥，江乡僻处谢尘嚣。风侵谭氏村前树，月落孙家渡口潮。

雨岸荻芦秋瑟瑟，一群凫雁夜萧萧。渔镫明灭沙洲外，箬笠棕蓑胜黑貂。
补牛尾八阕乐歌辞 其二 玄鸟
张孟兼（明代）

鸸之来，民迎禖矣。鸸之归，民财阜矣。相甲历以制宜，之子兮勤施。
金陵其三
李白（唐代）

六代兴亡国。
三杯为尔歌。
苑方秦地少。
山似洛阳多。
古殿吴花草。
深宫晋绮罗。
并随人事灭。
东逝与沧波。
寄答太乙先生
田梦月（清代）

秋风袅袅雁飞初，千里京华一纸书。史馆声名綦叔厚，文园消纸马相如。

扁舟半夜难乘兴，杯酒经年叹索居。久阙报章非为懒，颍滨无计觅双鱼。
风入松 次虞邵庵韵别友
黄润玉（明代）

先生和气似春酣，一见盍明簪。太平无讼霜台静，榕阴里、时与联骖。

瓜代早装行李，兰熏重整朝衫。

雨余山色净于蓝，秋燕更喃喃。凄凉风月阳关道，和离思、摹入诗缄。

一曲骊歌人去，月明千里闽南。
一剪梅 题红藕庄词
李符（清代）

香满阑干倚玉卮。砚洗红丝。笺襞乌綵。吟情多在断魂时。

柳暗莺啼。花老鹃啼。

歌馆芳游綵扇题。筝按燕姬。箫谱吴姬。江南江北总相思。

说藕庄词。似草窗词。
夜泊建溪丰乐驿前三首 其三
刘弇（宋代）

溪灵觅罅吹滩声，削木刺波舟逆行。问津候馆得丰乐，回首洞逆无玉清。

愁看迮缆叠石子，快是隔篷眠水晶。儿曹灯间动喜色，甑有滑白长腰粳。
浣溪沙（八之八）
邓肃（宋代）

海畔山如碧玉簪。天涯消息叹鱼沈。赖逢倾国洗愁心。

莫为世情生旅况，且因乐事惜光阴。明朝红雨已春深。
将至南岳先寄演公禅师善公华严
吕本中（宋代）

胡马扬尘烽燧作，我行乃在天一角。江西趼足过湖南，本赴郴阳故人约。

中途群盗又蜂起，所至往往为囊橐。迟回改路心自笑，隐忍畏事人所薄。

不因此去渡湘水，更欲何时到南岳。山中况有二老人，万里同来且安乐。

遥瞻见我应大笑，白须黑面都如昨。平生故旧几人在，不早从公老丘壑。

自经丧乱可过从，每一思之怀抱恶。请公更说因地初，一解人间因慧缚。
射训狐（德宗时裴延龄、韦渠牟等用事人争出其门）
韩愈（唐代）

有鸟夜飞名训狐，矜凶挟狡夸自呼。乘时阴黑止我屋，

声势慷慨非常粗。安然大唤谁畏忌，造作百怪非无须。

聚鬼征妖自朋扇，罢掉栱桷颓墍涂。慈母抱儿怕入席，

那暇更护鸡窠雏。我念乾坤德泰大，卵此恶物常勤劬。

纵之岂即遽有害，斗柄行拄西南隅。谁谓停奸计尤剧，

意欲唐突羲和乌。侵更历漏气弥厉，何由侥幸休须臾。

咨余往射岂得已，候女两眼张睢盱。枭惊堕梁蛇走窦，

一夫斩颈群雏枯。
缘识 其三十一
赵炅（宋代）

日月何忙忙，相逢有出没。催将壮志心，少年如顷剋。

人生苦海中，否泰知通寒。四季倏忽来，寒暑变为贼。

偷人面上花，夺人头上黑。
南村归兴十首 其一 上林烟树
顾清（明代）

思家千里梦，恋阙万重心。欲去频回首，烟霏满上林。
秋村十二咏 其十一 履霜
成鹫（清代）

晓霜漙露草，缓步一沉吟。知有坚冰至，难为迟暮心。

板桥微见迹，红树不成阴。白足归来晚，青山何处寻。
酬舍弟庠罢举从州辟书
窦牟（唐代）

之荆且愿依刘表，折桂终惭见郤诜。

舍弟未应丝作鬓，园公不用印随身。
夜访清贫兄因其出病中之作和似之
张天赋（明代）

雪夜遥遥访戴过，故人相见意如何。灯前笑语无穷尽，眼底知心有几多。

松竹丛中增晚趣，梅花香里报阳和。壁间神妙谁能测，雷震须臾睹化梭。
饯吴长文司理用修持贤业教无欠为韵
裘万顷（宋代）

狂澜涌如此，砥柱其谁为。
天意必有在，吾身姑自持。
西河·清似水
丘崈（宋代）

清似水。不了眼中供泪。今宵忍听唱阳关，暮云千里。可堪客里听行人，家山空老春荠。道别去、如许易。离合定非人意。几年回首望龙门，近才御李。也知追诏有来时，匆匆今见归骑。整弓刀，徒御喜。举离觞、饮釂无味。端的慰人愁悴。想天心，注倚方深，应是日日传宣公来未。
池亭月夜迟客不至漫兴
郭谏臣（明代）

山公池上月，澄霁似中秋。深树烟初歇，晴空水欲流。

美人期不至，华馆自淹留。独酌仍多兴，狂吟倚蒯缑。
放舟风复不顺，再泊马当，对岸夹中马当水府
范成大（宋代）

禁江上口柏山东，三日荒寒系短篷。
却忆宫亭湖里去，随人南北解分风。
赠罗仲思仲思今夏来试群士八月予被朝命为别
晁公溯（宋代）

子初至我邦，受命罗行台。
群士森如林，手自拣条枚。
试席莫敢森，棘门乃大开。
知是诤臣乡，所出非凡材。
益州外南宫，将遣与计偕。
诏书选主司，帝谓汝往哉。
深喜与子逢，再持钧石来。
因得享成事，笑歌杂诙谐。
秋风吹帽裙，白露入酒杯。
饮我玻瓈江，泻于琼瑰怀。
相看语不厌，预忧归驾催。
秋游埭山游新庵中路却过头陀雪野
吕本中（宋代）

秋云历乱日光微，山色萧疏木叶飞。旅梦空遗鹤唳恨，羁情思听牧吟归。

荒凉旧院深溪远，解后江湖逸士稀。却作头陀谈越事，不堪楚客泪沾衣。
答金陵使君答王待制见寄杂言
刘敞（宋代）

阮公青云器，寓意必豪纵。西临广武寄一笑，英雄纷纷竞如梦。

有时不能平，途穷即长恸。仕哉咏怀篇，千载共悲讽。

金陵昔为帝王居，气象萧索无复馀。长江连天水东注，台城彷佛存邱墟。

主人文章谪仙老，感古能无激怀抱。作亭正得山水胜，登临更值风月好。

宾客满堂丝竹悲，古今风流自一时。君家夷吾虽有慷慨语，快意未必如君诗。

淮水东流千万年，此亭方与淮共传。念君归老庙堂上，未负赓歌留北山。
重游随寓花落无人曾几何时不胜今昔之感二首 其二
张洵佳（清代）

蓬蓬飞絮撩人肠，鶗鴂声残梦一场。惟有名园依旧好，青青桃李又成行。
寒雨夜会得歌字
韦骧（宋代）

佳客来相遇，衔杯语论和。夜寒兼雨甚，酒色向人多。

泪烛摇红萼，风帷动翠波。漏声催举白，檐溜混微歌。

朋契淡閒合，诗锋闇里磨。十年方一笑，不醉奈情何。
过宝应湖值阴晦有感仍和库部
石宝（明代）

北雁南鸿岁岁忙，阴晴未定路犹长。春潮又听孤舟雨，晓镜新添几缕霜。

一代美名传稷下，百年遗爱在桐乡。因君更起凌云思，却恐春来酒病妨。
偈颂四十一首 其十六
释普宁（宋代）

拆东篱，补西壁。从空架空，以楔出楔。佗时耸壑昂霄，须信不劳馀力。
【双调】新水令_闺情梨花夜
王晔（元代）

闺情
梨花夜雨未开门，日迟迟绿窗人困。镜缄鸾未起，香尽鸭绿温。半晌抬身，舒玉笋整婵鬓。
【驻马听】春意绿昏，杨柳青牵绵正滚；香腮微印，海棠横界线留痕。目前春暖物华新，意中人远天涯近。怨未伸，枝头春色三分褪。
【乔牌儿】灵角儿无定准，喜鹊儿少凭信。倚阑无语恹恹闷，一春悉憔悴损。
【雁儿落】齐臻臻光消宝髻云，宽绰绰瘦掩罗衫褃。碧幽幽天高少雁书，绿湛湛水阔无鱼信。
【得胜令】愁戚戚萧索对清晨，情默默冷落坐黄昏。悄促促翠掩合欢帐，湿津津红绡拭泪巾。清黯黯销魂，烟淡淡草际遥天尽。昏惨惨伤神，夜迢迢花残过雨频。
【沽美酒】江分平绿草茵，门半掩翠苔痕。悄悄闲庭不见人，无语自晒，空目断定楚台云。
【太平令】怪则怪鸾凰生分，恼则恼莺燕争春。恨则恨心中有刀，悔则悔言而无信。想这厮背恩，负恩，说着后一言难尽。
【水仙子】气吁鸾影宝奁昏，愁蹙蛾眉翠黛颦。情随雁足青霄近，倚朱扉欲断魂。能消得几个青春？恰透风光一阵。春来度尽花容数本，春先去人瘦三分。
【折桂令】春先去人瘦三分。妆减了半面风流。衣松了一捻精神。步红尘愁践红芳，上绣榻怕拈绣帖，倚朱扉愁盼朱轮。海棠困琴闲玉轸，石榴皱睡损罗裙。愁思昏昏，人事纷纷；眼底卿卿，心上人人。
【尾声】来时跪膝儿在床前问，将那厮谎舌头裙刀儿碎刎。先将他抛闪去的罪名儿一件件招，后把受用过凄凉一星星证了本。
六言偈四首
刘克庄（宋代）

佛祖流传信具，儿孙承袭付度。
一个深夜携归，一个中路夺去。
月夜怀董叔宏闻其入京未得振
戴复古（宋代）

酒醒兴未已，诗成吟不休。
一凉风满座，半夜月明楼。
老骥思千里，飞鸿阅九州。
故人何处在，谁作置书邮。
夜读传灯杂书六言八首
刘克庄（宋代）

达人蘧蘧梦觉，呆汉屑屑往来。
剪断郭郎线索，送还赵老灯台。
颂证道歌·证道歌
释印肃（宋代）

依在心，殃在身，
汝身非与我同真。臭烂腥臊无用处，
识神沈劫堕迷津。
长命女 次冯正中韵
吴湖帆（清代）

金谷宴。目语色传眉蹙遍。暗示无多愿。

一愿同心休变。再愿月圆人健。终愿于飞成燕燕。

暮暮朝朝见。
玄珠歌 其二十五
张果（唐代）

玄珠得了永无争，不出丹元结实成。因转淘澄轮似月，寻常清净颗中明。
上城院
鹿敏求（宋代）

疏林烟重集昏鸦，揽辔行穿路径斜。丈室飕飂风入户，龛灯明灭烬垂花。

抵寒犹欠千钟酒，破睡聊资七碗茶。昨夜惊鸿云外过，渐催清梦绕天涯。
醉眠
杜牧（唐代）

秋醪雨中熟，寒斋落叶中。幽人本多睡，更酌一樽空。
蝶恋花
张之翰（元代）

往岁相从今几许。今岁逢君，愈见真诚处。除却交情无别语。

见见忍上归舟去。

醉里犹歌长短句。醒后轩窗，历历余音度。销尽炉熏三两炷。

片帆风送寒江暮。
戊子八月二日得泉州
王十朋（宋代）

五年符竹换三州，乞得祠宫欲少休。名姓误蒙君相记，泉南千里又分忧。
水调歌头·尚记春归日
魏了翁（宋代）

尚记春归日，锦绣裹江城。谁推日驭西去，水认故乡痕。鱼鸟自飞自跃。红紫谁开谁落。天运渺无声。四序镇如此，当富复亭亭。是何年，修禊事，畅幽情。竞传元已天气，别是一般清。便引郑郊溱洧。不道孔门沂泗。大道掌如平。待挽迷津者，都向此中行。
小孙放风筝，志勖
郑用锡（清代）

昂藏意气入云烟，喜放风筝到九天。要识扶摇能直上，全凭一线手中牵。
宫词十首 其二
卢秉（宋代）

草浅天边碧，花匀日脚红。须知亲帝泽，不必藉春工。
书事
赵蕃（宋代）

久旱始足雨，畦圃新料理。
秋茄尚入馔，晚菘矣败齿。
万钱固无相，三韭聊自诡。
抱瓮岂忘勤，移家嫌近市。
自秋七月不雨至于春二月十九日仅得雨昌龄作贺诗予未及和而雨止矣遂次韵以闵之 其二
王十朋（宋代）

一杯未吸瓮头春，三叠聊攲雨裛尘。不用遽兴风伯讼，弘羊真是可烹人。
挽施文叔三首 其三
赵蕃（宋代）

资福我跨蹇，智门分命车。那知毕世隔，但惜数年疏。

此士岂复有，馀生谁与居。遗文好收拾，骥子记怜渠。
春词 其十五
毛滂（宋代）

宝历垂无极，璿玑转未央。绣楹膏露润，玉殿紫芝香。
哭陈元麒
陈旅（元代）

阿麒能读书，八岁贡京国。翱翔公卿间，声誉颇籍籍。

我家越山南，汝家越山北。及我官桥门，见汝长五尺。

翩翩丹穴雏，五采作毛翮。昆崙上瑶树，上有实可食。

汝胡不此留，而去不可即。乃翁携汝来，为汝头尽白。

辛苦携骨归，江蓠黯愁夕。可怜东门吴，任达乃彊释。
德升尚书再用前韵见示五绝 对客隐几
綦崇礼（宋代）

边书犹插羽，世用在持矛。空言客何务，问事其少休。
马上作
陆游（宋代）

三十年前客帝城，城南结骑尽豪英。
湖山冷落悲陈迹，文字流传付後生。
衰老更禁新卧病，尘埃时拂旧题名。
马头风卷飞花过，又得残春一日晴。
挽秦国夫人三首 其三
刘摰（宋代）

夫荣子方贵，全庆独乖离。昼静兰羞歇，秋高薤曲悲。

晴云萦寿陇，霜日照铭旗。无复升堂拜，空馀执绋词。
皇帝合春帖子六首
苏颂（宋代）

乘震司春令，先天布政经。
人时颁凤历，农事视龙星。
赴文德殿听麻仍拜表
杨万里（宋代）

苍龙观阙启槐宸，白玉阶除振鹭群。
仗外诸峰献松雪，霜前一鴈度宫云。
舍人就日宣麻制，丞相瞻天进表文。
夙退自欣还自笑，素餐便当策殊勋。
南乡子 其十五
李珣（五代）

红豆蔻，紫玫瑰，谢娘家接越王台。一曲乡歌齐抚掌，堪游赏，酒酌螺杯流水上。
送朱宰
虞俦（宋代）

一识荆州已是荣，二年尤足慰平生。
从来东粤轻公子，只有临邛贵长卿。
惨别翻令诗句钝，临行重把酒壼倾。
故人闻道开东阁，拭目云霄九万程。
南门
晁说之（宋代）

今上元年九月初，正南门鏁涩关枢。
城上日出三丈余，城下戢戢人嗟吁。
最怜纵横荷菜夫，欲杀青蒨成蔫菸。
驴驼啮膝聚不驱，群鸡孤鹅鸣相呼。
邈然不数羊与猪，客子四散别门趋。
逐臣过焉问何如，知者不告色不舒。
或言上皇帝有符，北门不开留翠舆。
金贼忽屯城北隅，方今明目达聪俱。
司门郎官上奏无，未几金贼来坦涂。
城南铁骑柴奚车，焚荡辅郡陵别都。
衣冠南下满江湖，白头辞臣思献书，
洪范灾异信岂诬。
客窗听雨
钱宰（明代）

绿江烟草渺天涯，燕子来时未到家。
宿酒恰随春梦醒，雨声落尽碧桃花。
偈二首
释道英（宋代）

南北东西住险巇，古岩寒桂冷依依。
无人到我经行地，明月清风拟付谁。
次韵米元章
李之仪（宋代）

蹭蹬生涯可否间，强扶衰绪欲观澜。蓬生虽托麻方直，器就宁嗟木是蟠。

晚寄乡闾端有谓，时容鸡黍共论欢。连城未荐难为璞，莫与坚珉一眼看。
和虞道二十三弟
晃冲之（宋代）

千载风流贺秘书，也知今有此人无。
吾家佼子真相似，不愧朝廷乞鉴湖。
秋晴西楼
刘敞（宋代）

清风卷氛翳，广野露秋毫。木落山觉瘦，雨晴天似高。

开窗置樽酒，看月涌江涛。高卧淹湖海，非关气独豪。
次韵廷俊纪药圃小集见赠之作
李纲（宋代）

远邀车马出郊东，高阁登临四顾雄。雨饱共欣秧稻绿，酒酣尤爱荔枝红。

漫同小隐开三径，颇效前贤时一中。坐上众贤皆降叹，满浮大白莫如公。
度高岭陈岭
陆葇（清代）

夙兴越崇冈，晓气湿如露。丘壑郁回抱，登顿得坦步。

虽非五丁凿，介然以成路。云是高兴陈，名存迹非故。

茂草生峰巅，光风为布濩。荡漾成微波，渺若水云遇。

嗤彼涧底松，偃伏叹迟暮。
相逢行送李山人君实游吴越
欧大任（明代）

独客久卧蓟门雪，君先旅服游瀛渤。相逢可醉金陵月，君已扁舟泛吴越。

从来交契无后先，谁为词华问工拙。秋风飒飒不可留，江上蒲萄酒初泼。

吴越称诗待俊人，只今开府有词臣。投刺能容祢处士，买山几住郗嘉宾。

君才跋扈幽燕北，挥毫磊落见风格。篇里言言金石声，箧中卷卷烟霞色。

一时把袂谊最深，三月裹粮兴何极。倏然鼓棹出新林，不及张灯永今夕。

青山回首石头城，雁荡天台拄杖行。傥因西笑怀千古，便待东归赋二京。
宜山谣 其一 椎髻舞
谢应芳（元代）

椎髻舞，击铜鼓，浅蛮生蛮皆安堵。卖刀买锄犁，衔恩人鸟语。

犷俗驯，恶俗去，岂弟君子吾父母。
又和三首 其一 感鹡鸰原
袁说友（宋代）

兄弟生同室，长大相差池。浮生朝露如，欢乐随忧悲。

南来几飞雁，北去归同时。嗟君胡不知，恨此何可追。
七岁作
陆轸（宋代）

昔时家住海三山，日月宫中屡往还。
无事引来天女笑，谪来为吏在人间。
戏题木兰花
白居易（唐代）

紫房日照胭脂拆，素艳风吹腻粉开。
怪得独饶脂粉态，木兰曾作女郎来。
天童道上二首
袁燮（宋代）

太白峰前三十里，古松夹道奏竽笙。
清辉秀色交相映，未羡山阴道上行。
戏浯溪长老伯新
邹浩（宋代）

永州怀素精草书，毫端万象纷卷舒。浑身是眼看不破，一笔至今藏物初。

浯溪得之不自用，却要他人书作图。蓦然打个筋斗去，觅纸觅绢一物无。

急将床上被来拆，手忙脚乱纵横铺。五云和尚巧言语，扫尽六幅裁须臾。

叠了又开开又叠，喜欢胜获衣内珠。二三子笑几绝倒，左右僮仆咸惊呼。

宁比酸寒杜陵老，海图拆应家人须。脱巾漉酒解龟当，表里空旷真丈夫。

吾行天下何啻半，常恨眼前无此徒。那知兴发乃方外，与彼嗜好同根株。

小中现大大可睹，跳出规矩渠非愚。他时风雪夜参半，灰炉冰冷灯影孤。

坐披破絮似鱼网，数挽不掩皴肌肤。只应侍者隔壁私自语，我师为谁说法声呜呜。
寄题径山怀郎简侍郎
张瑰（宋代）

天地一洲渚，北平南攲危。幽并深以厚，江浙清且奇。

武林颇英秀，川汇仍山卑。应接殚天巧，类非人力为。

径山最佳处，有岩称玉芝。居防俗士驾，地乃贤人宜。

郎公留名德，平时为羽仪。引年归故里，不复衣朝衣。

留侯黄石心，白傅香山期。结宇名胜外，日与尘事违。

泉石景物状，尽任诸贤诗。伊予来东藩，滥持使者麾。

平生爱山水，弗惮命驾之。当候秋风高，远造岩下扉。

浣濯缨上尘，散步松间綦。未能继高躅，聊用慰所思。
和草堂送通直岁归龙舒
释慧空（宋代）

个是群中穴鼻牛，去无所犯住无留。须弥南畔封疆阔，水草纵横得自由。
寄四明陈楙阳
林景熙（宋代）

高人谢世纷，诛茅在绝壁。
十年不下山，旧路掩深棘。
出门复踟蹰，触步有崩石。
下临千仞渊，毒鳞正纷籍。
腥风鼓洪涛，石齿鸣咋咋。
失势倘一落，万绠那可及。
不如息我躯。猿鹤与朝夕。
湿罗衣
贺双卿（清代）

世间难吐是幽情。泪珠咽尽还生。手捻残花，无言倚屏。

镜里相看自惊。瘦亭亭。春容不是，秋容不是，可是双卿。
哀文鼎 其一
赵蕃（宋代）

晦日书来四月收，报余新失赵湖州。祇今交友如渠几，一展来书一泪流。
家食遇歉有饭不足之忧妻孥
王十朋（宋代）

渊明事高尚，瓶中缺储粟。鲁公凛名节，乞米给饘粥。

广文富才名，官冷饭不足。少陵老风骚，橡栗拾山谷。

嗟予何为者，处世真碌碌。谋生一何拙，甔石无储蓄。

三年两去国，囊橐罄水陆。还家索租苗，不了腊与伏。

前秋遭飓风，摧折数间屋。今年丁大侵破甑尘可掬。

绝粮瘦百指，告籴走群仆。乡邻苟不救，定恐填沟渎。

家藏千卷书，父子忍饥读。一字不堪煮，何以充我腹。

细君笑谓我，子命难食肉。去岁官台省，侥倖食君禄。

有口不三缄，月奏知几牍。圣主倘不容，宁免远窜逐。

归来固已幸，富贵非尔福。东皋二顷田，得雨尚可谷。

子耕我当耘，固穷待秋熟。
夜宿斜溪闻杜鹃
韩元吉（宋代）

船窗初日弄晖晖，起坐胡床自揽衣。
无数青山随岸改，几声幽鸟唤人归。
鸥盟好在重游戏，蝶梦惊回果是非。
便拟走书闻稚子，归来同买钓鱼矶。
效陶潜体诗十六首 其十
白居易（唐代）

湛湛尊中酒，有功不自伐。不伐人不知，我今代其说。

良将临大敌，前驱千万卒。一箪投河饮，赴死心如一。

壮士磨匕首，勇愤气咆𠷺。一酣忘报雠，四体如无骨。

东海杀孝妇，天旱踰年月。一酌酹其魂，通宵雨不歇。

咸阳秦狱气，冤痛结为物。千岁不肯散，一沃亦销失。

况兹儿女恨，及彼幽忧疾。快饮无不消，如霜得春日。

方知曲糵灵，万物无与匹。
赠毛时可
吴惟信（宋代）

久向长安住，多于陋巷中。固穷全事节，传道与童蒙。

自喜精诗律，家曾立战功。所言皆合理，心共古人同。
采桑子·高吟烂醉淮西月
晏几道（宋代）

高吟烂醉淮西月，
诗酒相留。
明日归舟，
碧藕花中醉过秋。
文姬赠别双团扇，
自写银钩。
散尽离愁，
携得清风出画楼。
过三叉
王十朋（宋代）

派别从金口，江行过玉沙。风湾迂八叠，烟渚会三叉。

柳老馀春色，尊空负月华。端如退之语，江远共蒹葭。
皇后閤端午帖子 其七
胡宿（宋代）

香炉角黍传三楚，丹篆灵符辟五兵。更有龟台仙药在，河洲贤德保长生。
至东屯谒少陵祠 其一
王十朋（宋代）

宦游夔子两经年，未到东屯意慊然。端为先生旧吟处，不应容易上诗篇。
开元寺凌虚阁对雪寄解唐卿
陈洎（宋代）

璚滴琳华一夜凝，凌虚雕槛晓来凭。
眼观银色三千界，身到瑶台十二层。
玉洒砌尘供庾斛，粉融檐水妒房陵。
化人宫好分明在，恨不同君把袂登。
刘孝叔挽诗
赵鼎臣（宋代）

登科方欲冠，谢病未当传。欢喜荣亲日，康强任子年。

入川将老矣，返鲁遂终焉。他日南城路，回车一怆然。
秋热次高仲贻韵
林季仲（宋代）

乘时火初流，执热病未脱。
踏冰思少苏，坐甑哀苟活。
云意断渰渰，雨声閟{左氵右聒}{左氵右聒}。
安用天官为，不悟秋序夺。
巫尪暴何辜，夸父僵且渴。
熂山将焚烧，翻海欲洒泼。
蛟龙遁寂寞，蝇蚋恣喧聒。
瘴鸢时堕水，涸鱼暂濡沫。
斯焉禾不登，往矣穗奚掇。
众心祷不昧，群望走莫遏。
殷勤闻雷行，闪闪惊电抹。
嘉澍疑盆翻，脱叶逾帚捋。
汲井忆羸瓶，承霤争罗钵。
新凉来不断，濁水去如割。
未论沴气销，陡觉烦襟豁。
遂回望电眼，免蹙忧稼頞。
一饱兹可营，百虑何劳{左发右刂}。
明公轸慈仁，此道归包括。
世事有反覆，愁肠屡回斡。
栖栖同里甿，闵闵忧旱魃。
赋诗输悃悰，盈轴办嗟咄。
句圆珠走盘，意定弦在筈。
千仞徒仰高，一苇敢杭阔。
韬疵知含洪，策蹇终臲卼。
赠仆射侍中刘相公挽词三首
梅尧臣（宋代）

叹此微末迹，见公三十年。
贵为天子相，能择大夫贤。
东第门阑在，南州陇隧延。
立碑思叔子，堕泪岘山前。
赣州奉别卢州判
卢琦（元代）

玉川世家考亭侧，独抱遗经发垂白。一朝梦里笔生花，承恩南海神仙客。

南海四州环一岛，佳山仁里居人好。公署日长绿绮春，闾阎夜静寒机早。

等閒拄笏情随逸，七椀月团吃不得。鹦鹉杯浮椰子香，鲛绡帕染白蘋色。

囊中秀句诗千首，肘后仙方经七卷。俚语文身病有医，嶂雨峦烟冬无炭。

去年见公未识荆，今年识荆犹弟兄。公门共踏寒月影，旅邸曾同夜雨声。

一从领职辞京阙，瞬息流光秋八月。亡羊岐口路偏多，赣水城头舟两别。

凉风吹雨波粼粼，挂帆隐隐上天津。自怜客中仍送客，临溪倚树漫伤神。
和刘元弼岁除书事
王庭圭（宋代）

吟诗辄莫叹年终，岁岁年年事不同。蓝尾旋倾人半醉，楼头犹听鼓三通。

渐看暖律回春槛，且任狂风揭钓篷。管有明朝好天色，澹云微雨翠烟中。
贺新郎·云郎合卺为赋此词
陈维崧（清代）

小酌荼蘼酿。喜今朝，钗光鬓影，灯前滉漾。隔着屏风喧笑语，报到雀翅初上。又悄把，檀奴偷相。扑朔雌雄浑不辨，但临风私取春弓量。送尔去，揭鸳帐。
六年孤馆相偎傍。最难忘，红蕤枕畔，泪花轻扬。了尔一生花烛事，宛转妇随夫唱。努力做，稾砧模样。只我罗衾寒似铁，拥桃笙难得纱窗亮。休为我，再惆怅。
湖上晚归 其二
汪懋麟（清代）

水上箫声绕翠微，晚风吹絮恋人衣。无端催促城中去，暮雨吴山独自归。
病酒呈晋州李八丈
司马光（宋代）

身如五岭炎蒸里，尽似三江高浪中。
谁道醉乡风土好，舟车常願不相通。
访山中禅友
妙复（清代）

晓爱山气清，晚爱山烟苍。日夕常在山，遂与山相忘。

相忘忽相忆，忆我山中客。松扉轻叩声，或恐惊栖翼。
九成宫山
韦承庆（唐代）

有水鱼争乐，无人鸟共歌。
送柴德美给事赴南京光禄寺少卿
顾清（明代）

凉飙动城阙，时序忽以遒。驾言适郊墅，旷漭增离忧。

离忧将奈何，赖有酒盈舟。俯倾一杯渌，仰视高云流。

物色既如此，君行安可留。毂下有遗直，江东非远游。

乡园自密迩，山水复清幽。愿保金玉音，以应同声求。
次韵埙大章梧竹轩联句
袁华（明代）

会合维摩室，微风满榻秋。云龙韩孟句，冰雪澈休流。

洗𧣴桐阴落，钩帘竹影浮。干戈虽在眼，慎勿赋登楼。
汉宫春·争似我
佚名（宋代）

争似我，随时临风对月，畅饮更高歌。
赠答渊
孙觌（宋代）

沐猴著冠天所械，笑唾千金如一芥。时时扣角咏三生，口业未除诗有债。

薨薨不作秋虫声，蔼蔼欲尽春云态。平旦谁登大将坛，一军惊呼子光拜。
次韵宋尚书山居 日涉园
方岳（宋代）

老石山苔手自治，爱閒诗最与山宜。园官莫惜频来往，破费春风又几时。
陪昌甫成甫寻泉看鹤而归
韩淲（宋代）

鱼计亭前放鹤归，晚风吹叶正飞飞。策扶老健徐行后，傍水穿云入翠微。
和陶渊明饮酒（二十首。并序）
戴良（元代）

陶翁种五柳，萧散本天真。
刘生荷一锸，似亦返其淳。
步兵哭途穷，诗思日以新。
子云草《太玄》，亦复赋《剧秦》。
四士今何在？贤愚同一尘。
当时不痛饮，为事亦徒勤。
嗟我百代下，颇与四士亲。
遥遥涉其涯，敛然一问津。
但惧翻醉墨，污此衣与巾。
君其?衩??移穸佬讶恕?
步蟾宫·阳复乾纯阳＊午
苗善时（元代）

阳复乾纯阳＊午。象帝先、是吾玄祖。一气氤氲降甘雨。始恍然、火浮黎土。无极极中诚密锢。玉龙蟠、幽囚金虎。主人轻鼓没弦琴，全不属
祟德道中望福严寺
杨万里（宋代）

一径青松露，三门白水烟。
殿横林外脊，塔漏隙中天。
地旷迎先见，村移眺更妍。
追程坐行役，不得泊春船。
灯夕时在泗上五首 其五
朱松（宋代）

我观世界只儿嬉，一戏相从更莫辞。绮语未忘馀习在，明朝与和紫姑诗。
贫居自述 其三
李孔修（明代）

乐守清贫年过年，何须计较苦求钱。寒灰冷灶难留火，有米无柴惯断烟。

沽酒旋教怀大放，摊书转觉兴悠然。浮生事业非无尽，怪底寒儒造化偏。
过广安军王恭父大著墓
袁说友（宋代）

与君执友共为郎，尚忆松江送客艎。
在昔清班方衮衮，至今衰草恨茫茫。
百年名世嗟天丧，一日修文在旁傍。
云槚风杉空挂剑，不胜老泪洒危冈。
南乡子（二之一）
王安石（宋代）

嗟见世间人。但有纤毫即是尘。不住旧时无相貌，沈沦。只为从不认识神。

作麽有疏亲。我自降魔转法轮。不是摄心除妄想，求真。幻化空身即法身。
宋四厢乐歌廿首 其九
王韶之（南北朝）

沔彼流水，朝宗天池。洋洋贡职，抑抑威仪。既习威仪，亦闲礼容。

一人有则，作孚万邦。
【中吕】迎仙客_戏题双解元
王举之（元代）

戏题
双解元，恶姻缘，豫章城月明秋满天。贩茶船，买命钱。占得春先，到称了冯魁愿。
全虚花十咏 其三 冰花
敦敏（清代）

结凌如缬自玲珑，一种花纹信化工。织萼无劳金帐里，清姿合化玉壶中。

应惭冷艳藏阴室，难把幽芳语夏虫。几叠棱层倍皎洁，不须点缀待春风。
用黎州梅字韵作诗送之
李流谦（宋代）

西风举扇挥浮埃，十年水曲并山隈。
一朝尺一天上来，台家择才搜伟瑰。
豫樟连云谁手栽，梁千尺观峥嵘哉。
收拾虹蜺小低徊，如取万海纳一杯。
济时策略招讥诙，翳氛卷尽青天开。
还如调鼎须盐梅，众星错落环杓魁。
欲谈近事树颊颏，旗矛委尘枪卧苔。
祸生冥冥戒其胎，如公气象天可回。
高论疾如破山雷，毋使瓶罄空耻罍。
笑渠佩玉救焚煨，往矣急挽波之颓。
夏初临
杨基（明代）

瘦绿添肥，病红催老，园林昨夜春归。深院东风，轻罗试著单衣。

雨余门掩斜晖。看梅梁、乳燕初飞。荷钱犹小，芭蕉渐长，新竹成围。

何郎粉淡，荀令香销，紫鸾梦远，青鸟书稀。新愁旧恨，在他红药栏西。

记得当时。水晶帘、一架蔷薇。有谁知。千山杜鹃、无数莺啼。
谷帘泉
李纲（宋代）

甘泉多自名山出，世品谷帘为第一。淄渑之水不易辨，臆说讵敢评得失。

庐山深处为谷帘，度岭穿云费时日。道人裹饭时一到，敲火烹茶资野逸。

坐令仆隶致瓶罂，是非诚否良难诘。世间知味定何人，食蔗多谓甜于蜜。

居然真伪相混殽，往往循名因去实。何似家山陆子泉，石缝迸出苍龙渊。

山中空洞乳满腹，一派下作梁溪源。清甘著舌久不散，持以瀹茗增芳妍。

华堂石甃与覆护，好事汲取肩相骈。有时置酒饮其上，醉涤肺腑尘烦蠲。

缄题寄远无伪者，贵贱均饮初不偏。彼如幽人在空谷，此若佳客临风前。

未须细较味优劣，且问所处谁为贤。
次韵彦康
周孚（宋代）

读书策新功，子久勖此课。蒲梢籋寒云，了不见坎轲。

深怀浃背耻，但欲袖手坐。新诗忽来辱，快读起疲懦。

还疑正始在，欲突黄初过。斯文未易到，吾党真可贺。

向来豫章法，政复如此作。钮头三寸泽，子质况黄糯。

只今百尺的，已见一矢破。更期十载后，凛凛谁子奈。

耆年日凋丧，我亦老寒饿。奇穷不自惜，乃复珍此货。

但恐黄禾空，子驹谁秣莝。
潇湘八景 其八
杨基（明代）

右潇湘夜雨。湘水秋更清，湘月秋更白。光辉一相荡，水月不辨色。

何处洞箫声，巴陵夜归客。右洞庭秋月。
去伐遣人送五月菊石菖蒲诗以道意 其一
李时勉（明代）

金钱带露粲云光，九夏开时分外香。若使当年陶令见，赏心不但在重阳。
如梦令·削迹松陵华寓
倪瓒（元代）

削迹松陵华寓。藏密白云深处。造物已安排，万事何须先虑。归去。归去。海鹤山猿同住。
留诲曹师等诗
杜牧（唐代）

万物有丑好，各一姿状分。
唯人即不尔，学与不学论。
学非探其即，要自拨其根。
孝友与诚实，而不忘尔言。
根本既深实，柯叶自滋繁。
念尔无忽此，期以庆吾门。
次韵柳真公闲居春日
苏辙（宋代）

春寒渐欲减衣绵，雨势冥冥水拍天。
一局无言消日永，新诗得拍许人传。
惜花田地应慵扫，护笋藩离可细编。
好事报君知我喜，同官欲到得闲眠。
山中松
张鼎（唐代）

枝耸碧云端，根侵藓壁盘。几经良匠顾，犹作散材看。

雪积花开少，风多子落干。空存后凋色，岁晚出林峦。
客话太白武功之胜因怀康对山修撰
严玉森（清代）

忽急友难游瑾门，琵琶不以迁高官。死余大小鼓三百，绝世风流天地存。

今日游公乡，昔日登公山。扬州艳说修撰好，要知公之气谊山河尊。

华山不为高，黄河不为深，公乎奇节超昆仑。文章丝竹偶然耳，后生小子之论何纷纷。

丈夫不作王右丞，清流第一申屠蟠。三秦豪杰谁景略，但见泾渭水合流浑浑。

潼关望中条，司空诗境愁云屯。坐客谈武功，太白之雪绵秋春。

清泉白石忘寒温，商雒深山多隐沦。蟪蛄朝菌匆匆甚，怪柏寒松爱避人。
狄仁杰
姚绶（明代）

残局争看一子留，唐臣终不为周谋。梦回鹦鹉谁能识，还倚雕笼说旧愁。
和馨果二友见寄韵
释行海（宋代）

几度怀归浙水东，无端又下白云中。
当窗石色寒留雨，出洞猿声静带风。
崖底碧烟生暮景，树头红子落晴空。
酷怜后夜芗林月，照我思君处不同。
五彩结同心二首 其二
奕绘（清代）

龟纹前就，锦字抛残，青红碧绿丹黄。一段风流物，人何在，千载犹有余香。

穿梭掷果游春马，长安道、梦遍横塘。料此际、奚奴后也，好诗贮满情囊。

追思少年吟兴，叹挑丝女倦，作茧蚕忙。绮语缠绵，语随心谶，贝叶亲写金刚。

零机片玉从包裹，芬陀利、沁纸清芳。想花雨、经函安处，云衣雷篆回翔。
谢承君见访
邹浩（宋代）

龙吟虎啸岭云开，卷罢残经首重回。命驾直因中散去，赍羊不为护军来。

真情破腊融初日，高论先春骇迅雷。勉力古人论一报，终惭瓦砾异琼瑰。
江上寄巴东故人
李白（唐代）

汉水波浪远，巫山云雨飞。
东风吹客梦，西落此中时。
觉后思白帝，佳人与我违。
瞿塘饶贾客，音信莫令稀。
句 其二
吴幵（宋代）

木落千山瘦，天高一雁横。
石莲花
舒岳祥（宋代）

石上原无藕，林间自有莲。
开花高似雪，垂实软如绵。
不入江妃笑，只令山鬼怜。
芙蓉生木末，可证楚人篇。
望远曲
苏景熙（明代）

李花半落桃花飞，良人一去不复归。日日望车轮，侧侧何时转。

天涯近，游子远。朝看海日生，晚看岫云卷。
雨过 其一
王冕（元代）

雨过山光润，烟浮野色昏。
清泉流近砌，黄叶拥衡门。
世事凭谁论？高情只自存。
忽思浣花老，又欲向东屯。
春申君庙灯筵词
姚燮（清代）

椒兰其饵桂其浆，媚公子兮夜未央。我独知君非任侠，依之为社降民康。

碧天楚蜺蜷云语，青树秦鸾贴雪翔。迎送未须弹古瑟，过风钗佩极琅锵。
送周明叔王成叟并上昌甫仲止二兄
叶适（宋代）

成叟自成身，明叔志明时。
二士湗村下，饮醇弃糟醨。
湗村去绵湗，二士天所遗。
琢琱而佩环，染夏为裳衣。
高冈无长松，结根空兔丝。
渚行枉又直，帆挂昂复低。
饭彼章泉菽，羹以南涧葵。
沐浴明月珠，簸弄芙蓉旗。
两邦意气合，一唯万论微。
羌余抱兹独，安得往从之。
采薇吟
仇远（元代）

采薇采薇，西山之西。
薇死复生，不生夷齐。
陟彼西山，我心悲兮。
无闷 咏万红友凤砚
吴重憙（清代）

人住红螺村，到海王购得，凤纹宝砚。是红友当年，填词染翰。

重付竹君学士，与词伯经师周旋惯。康熙丁卯，乾隆丙子，双铭同椠。

赞叹文窗玩，似心太平庵，端溪一片。才谱罢苏辛，又笺两汉。

我冀附庸风雅，愿下拜南丰心香瓣。恨在手无玉鸦叉，寸铁不持白战。
题赠平泉韦征君拾遗
白居易（唐代）

箕颍千年后，唯君得古风。位留丹陛上，身入白云中。

躁静心相背，高低迹不同。笼鸡与梁燕，不信有冥鸿。
金丹诗四十八首
张继先（宋代）

火急寻师指水金，依时用火采浮沉。
九回照见如来相，一纪方开处士心。
虎驾辄翻铅易就，龙车推转汞难禁。
自从饮著醍醐酒，便觉身居紫府深。
赠鹭门林烈宇，次徐闇公韵 其一
卢若腾（明代）

虎溪曾眺望，旱识此翁贤；勒石岩栖迹，悬壶市隐年。

奇方能却老，好句或堪传。茗碗静相对，烦襟一洒然。
南柯子（丙申重九）
黄升（宋代）

兰佩秋风冷，茱囊晓露新。多情多感怯芳辰。强折黄花来照、碧粼粼。

落帽参军醉，空樽靖节贫。世间那复有斯人。目送归鸿西去、一伤神。
春晚
徐玑（宋代）

午风庭院绿成衣，春色方浓又欲归。
蝌蚪散边荷叶出，酴醾香裹柳绵飞。
赋游高逸轩怀蓝远洞
熊禾（元代）

世情弱卑近，子独志高远。
中庭敞明轩，大字书钜扁。
轩前山百丈，山下水千涧。
摩空屹苍苍，赴壑来滚滚。
神明万宇澄，清旷百虑远。
恭惟孔孟翁，古圣一关键。
勿云仰之高，万象不吾隐。
勿云道之远，千里在发轫。
卓尔固难知，博约端可勉。
一贯未易悟，忠恕力可践。
云胡千载间，架漏安蹇浅。
下者志富贵，妾妇视仪衍。
次者志功名，童子羞管晏。
知子质直资，勿惮厪考问。
五夫小洛阳，犹当有文献。
当年胡与刘，水泉得源本。
及门紫阳人，斯道益弘阐。
四海褰孤风，百世想遐韵。
未登泰华高，丘阜即层巘。
未涉海沧远，沼沚亦深沔。
志高犹恐卑，志远犹恐迩。
周公思三王，伊尹乐尧舜。
宣尼万世师，道在兼祖宪。
志大心欲小，勗子宜重慎。
作诗代座箴，我亦持自警。
琅琊山六题·归云洞
欧阳修（宋代）

洞门常自起烟霞，泂穴傍穿透溪谷。
朝看石上片云阴，夜半山前春雨足。
残酌晚餐
白居易（唐代）

闲倾残酒后，暖拥小炉时。舞看新翻曲，歌听自作词。

鱼香肥泼火，饭细滑流匙。除却慵馋外，其馀尽不知。
花市
顾逢（宋代）

卖声喧市巷，红紫售东风。
只说春无价，谁知雨有功。
蝶随群檐出，莺恨故园空。
松柏何人爱，甘心岩壑中。
乙未寒食前一日陪姚季一吴和甫登崇德寺阁赋诗以驾言出游以写我忧为韵分得我出二字 其一
赵鼎臣（宋代）

东风日夜狂，草木困掀簸。墙角数枝红，春事亦到我。

平生喜追游，虽老意尚颇。况逢两飞黄，共欲参蹇跛。

喟余麋鹿姿，章服强包裹。出门天宇宽，自视觉磊砢。

士峻则少通，务达乃多可。悠悠何必然，所得盖么么。

不如全其天，旷荡出缰锁。东皋幸可耕，太息愿未果。
赠胜业老了谧
廖行之（宋代）

客行半吴楚，人与诗皆穷。
得公三昧语，示我五言工。
南山足佳气，古刹长清风。
应余锦囊句，还许莲社同。
太傅杜相公索聚星堂诗谨成
欧阳修（宋代）

楚肆固知难衒玉，丘门安敢辄论诗。
藏之十袭真无用，报以双论岂所宜。
已恨语言多猥冗，况因杯杓正淋漓。
愿投几格资咍噱，欲展须於欲睡时。
胡登仕送花
方岳（宋代）

一年春是牡丹时，不负花时只有诗。
老去自知才思尽，枉分风月到山篱。
点绛唇
王安中（宋代）

岘首亭空，劝君休堕羊碑泪。宦游如寄。且伴山翁醉。说与鲛人，莫解江皋珮。将归思。晕红萦翠。细织回文字。
杂咏一百首·朱家
刘克庄（宋代）

贵不见渠面，危曾活尔身。
柰何施一饭，便责翳桑人。
郊庙歌辞。梁郊祀乐章。庆融
佚名（唐代）

道和气兮袭氤氲，宣皇规兮彰圣神。

服遐裔兮敷质文，格苗扈兮息烟尘。
偈颂十九首
释绍昙（宋代）

万里无寸草，出门便是草。
支筇寂寞中，望断无人到。
寄满子权
王令（宋代）

西北风吹数纸诗，神门枢钥鬼关机。
九原黄土英灵活，万古青天霹雳飞。
我是懦夫无壮志，近思近日窃余辉。
高楼暮插晴空肋，东望君心著翅归。
苏幕遮 别乡
马钰（金朝）

弃荣华，披破席。养假崇真，茶饭须求觅。忘了从前亲与识。此别乡关，恣意闲游历。主人翁，须爱惜。六贼三尸，慧剑频频劈。逗引灵童常跳踯。真荣真闲，大道成无极。
送卓大著知漳州
文天祥（宋代）

蓬山隔风雨，芸观司阳秋。
厌作承明直，出为漳逋游。
问俗便桑梓，过家拜松楸。
锦堂事相俪，棠舍阴易留。
何来澜蠡间，何物辄负舟。
翻覆十年事，行止随坎流。
倘来岂不再，迟取终无尤。
太守执此往，邦人庶其瘳。
昔予援西铭。
期子以前修。
愿觌弘济学，四海放一舟。
西江月（为范南伯寿）
辛弃疾（宋代）

秀骨青松不老，新词玉佩相磨。灵槎准拟泛银河。剩摘天星几个。
奠枕楼东风月，驻春亭上笙歌。留君一醉意如何。金印明年斗大。
读王谢传十二首 其六 王仲宝俭
牛焘（清代）

冠冕台端孰比隆，文章礼乐旧家风。若论佐命酬勋阀，长史何来位待中。
送瑞莲新米白酒与韩监仓
陈造（宋代）

珍珠滴红敌紫腴，君家宝此如珍珠。
我家玉友亦胜友，论交遣珍君座隅。
秋莲结实甘胜蜜，香粳荐新玉为烂。
遥知毫末不及宾，一笑聊同孟光吃。
次韵子瞻谪居三适其一旦起理发
苏辙（宋代）

道人鸡鸣起，趺坐存九宫。
灵液流下田，伏苓抱长松。
颠毛得余润，冉冉欺霜风。
俯就无数栉，九九为一通。
洗沐废已久，徐之勿匆匆。
气来自涌泉，至此知几重。
近闻西边将，袒裼拥马鬃。
归来建赤油，不复侪伍同。
笑我守寻尺，求与真源逢。
人生各有安，未肯易三公。
感悟妄缘，题如上人壁
白居易（唐代）

自从为騃童，直至作衰翁。所好随年异，为忙终日同。

弄沙成佛塔，锵玉谒王宫。彼此皆儿戏，须臾即色空。

有营非了义，无著是真宗。兼恐勤修道，犹应在妄中。
青溪二首
马之纯（宋代）

人日泛青溪，青溪曲易迷。
船回波上下，帘卷日东西。
景物行行见，壶觞处处携。
浮航消得醉，极目水云低。
道藏主号物外因作此偈
释如珙（宋代）

何处是物外，徒然劳指注。
物物皆唯我，我实无比喻。
去却我一字，动静随所寓。
灵光遍寰宇，今古绝来去。
登育王山
王铚（宋代）

危岫戴宝塔，亭亭起虚空。金铎韵广乐，日夜锵天风。

气真逼云汉，兴逸追鸾鸿。嘉有三禅子，超旷栖禅宫。

相追不惮远，幽致惟我同。兴尽归一默，人逐归云东。

平轩架绝壑，上与绝顶通。沧溟忽破碎，百川竞朝宗。

斜阳无远近，山乱高低红。四表倏明晦，变化安可穷。

夜深风雨来，阴气誇骄雄。响剧百谷咽，静若一气融。

明发石路乾，清韵生寒松。
九月十八日夜忽梦作送王龟龄诗两句枕上足成
周必大（宋代）

匈奴何敢渡江东，一士真过万马雄。
唐室安危谁可佩，雪山轻重属之公。
天台不纳尚书履，乡县犹乘御史骢。
行乐休嫌园小小，高歌幸有婢隆隆。
梦笔驿
陆游（宋代）

朱扉水际亭，白塔道边寺，扁舟几往返，每过辄歔欷。
经秋病不死，岁暮复一至。
少年自喧哗，此老独憔悴。
可怜钓鳌客，终返屠半肆。
吾身行赤无，荣辱曳所寄？短灯照孤愁，寒衾推残醉。
明当临大江，一洒壮士泪。
满庭芳
徐去非（宋代）

凤历书元，龟图画泰，瑞蓂两两初开。舞风仙子，飞雪拥春来。平荡人间险秽，端为你没点尘埃。清明世，冰辉太洁，鸥鹭莫惊猜。

儿孙，同劝寿，桃添西阆，兰绕南陔。看琼玉妆成，万瓦楼台。飘洒风流酥满盏，浑疑醉，月影蓬莱。从今去，诗高未老，点化尽多才。
颂古十七首 其七
释师观（宋代）

傀儡棚头，全火祗候。明眼人前，一场漏逗。
次韵明仲游将军岩
刘子翚（宋代）

乐哉今日游，结友尽英秀。
山灵欣客来，阁雨开云岫。
步屣出烟岚，声呼答岩窦。
轻生快险奇，一坠那复捄。
崇林蓊地幽，长湍泻天漏。
精庐记旧经，密径迷新簉。
将军隐高寒，古井余荒甃。
当年百战疲，虮虱生戎胄。
心存巢许间，功岂韩彭后。
慨然望中原，毒子方交斗。
曷不生斯辰，天骄过难宥。
妖氛六合昏，长夜何时昼。
尊周感获麟，怀楚歌啼狖。
世变莽难如，如瞽窥篆籀。
置之勿重论，大白引醇酎。
幽禽静一闻，寒芳晚三嗅。
方虚接胜怀，日毂转何骤。
山南山北奇，脚力倦寻究。
良游易蹉跎，澹境难宿留。
诗囊归倒悬，琼琚羡君富。
雨后杂兴三首
王叔承（明代）

野水平溪桥，波翻蓼花乱。
斫竹编青篮，门前开蟹簖。
朱静佳挽词
释文珦（宋代）

诗有盛唐风，人称一代雄。朱弦终自直，白简岂能公。

官到升朝止，身随过电空。伤心千里马，力尽畏涂中。
赠五官中郎将诗之二
刘桢（两汉）

余婴沉痼疾。窜身清漳滨。自夏涉玄冬。弥旷十余旬。常恐游岱宗。不复见故人。所亲一何笃。步址慰我身。清谈同日夕。情眄叙忧勤。便复为别辞。游车归西邻。素叶随风起。广路扬埃尘。逝者如流水。哀此遂离分。追问何时会。要我以阳春。望慕结不解。贻尔新诗文。勉哉修令德。北面自宠珍。
春日杂兴 其九
释道潜（宋代）

戢戢篱根紫笋长，满城桃李罢芬芳。东风虽是无情物，送谢迎繁亦更忙。
海珠寺送钧弟之江西赋得孺子祠
欧大任（明代）

聘君祠屋楚江干，到日祠前木叶丹。院近湖光临晚静，阁连山色入秋寒。

霜清揽袂搴洲莽，日落回桡咏澧兰。尔向豫章寻旧隐，东都应忆汉衣冠。
过伏城驿
郑岳（明代）

驿舍通幽处，纷披花满畦。皇华多驻节，素壁尽留题。

暂尔开尘眼，终然爱野栖。仆夫促前路，去去意还迷。
阜城过献县次公瑕壁上韵因怀公瑕
欧大任（明代）

瀛渤苍茫星汉微，征鸿西傍蓟云飞。五湖真觉难抛得，未到长安已忆归。
杂兴六首 其三
陆游（宋代）

老无添处仍逢病，春欲残时未减寒。架上汉书浑忘尽，床头周易却常看。
雁自代过晋岭客中感兴
张翥（元代）

雁行初自雁门来，远度平沙阵势开。光禄塞空霜气冽，受降城废水声哀。

乌孙公主歌难和，猿臂将军射未回。今日客中肠易断，不须更上最高台。
水墨海棠
真山民（宋代）

不将翠袖卷纱红，怪得陈玄夺化工。
想是太真春睡足，梦魂正在黑甜中。
旅中荅喻军事问客情
善生（唐代）

一自游他国，相逢少故人。纵然为客乐，争似在家贫。

畜恨霜侵鬓，搜诗病入神。若非怜片善，谁肯问风尘。
甘州（赋众芳所在）
张炎（宋代）

看涓涓、两水自东西，中有百花庄。步交枝径里，帘分昼影，窗聚春香。依约谁教鹦鹉，列屋带垂杨。方喜闲居好，翻为诗忙。

多少周情柳思，向一丘一壑，留恋年光。又何心逐鹿，蕉梦正钱塘。且休将扇尘轻障，万山深、不是旧河阳。无人识，牡丹开处，重见韩湘。
赠黄鲁直
徐积（宋代）

不见故人弥有情，一见故人心眼明。
忘却问君船住处，夜来清梦绕西城。
卜算子（和思宪兄韵）
黄童（宋代）

不忍更回头，别泪多于雨。肺腑相看四十秋，奚止朝朝暮暮。

何事值花时，又是匆匆去。过了阳关更向西，总是思兄处。
清夜辞十首
白玉蟾（宋代）

餐松兮饮水，望绛阙兮思归。
白云兮黄鹤，胡不来兮何时。
十二月祗谒祖墓
金朝觐（清代）

东山佳气霭重重，远接村庐树色浓。裕后有资皆世泽，当前何处想音容。

春温秋肃惊霜露，鸟语花香侑鼎钟。谡谡松声风定后，遗音似祝大夫封。
送刘
裴度（唐代）

不归丹掖去，铜竹漫云云。惟喜因过我，须知未贺君。
天台渡
高似孙（宋代）

一江夹清浑，只向青村注。
馀云拖薄润，远霭飞轻素。
船轻顺流下，石狭奔湍怒。
苍阴布仙迹，野芳生幽趣。
山色各有旧，春情宛如诉。
徘徊良自得，泱漭又将暮。
遐瞻金天庭，可入丹泉路。
今夜宿桃花，切莫久匆去。
寄内诗
河北士人（唐代）

握笔题诗易，荷戈征戍难。惯从鸳被暖，怯向雁门寒。

瘦尽宽衣带，啼多渍枕檀。试留青黛著，回日画眉看。
次韵所东因有感答之
韩淲（宋代）

筹边须善策，是古肯非今。名士自江左，丈人谁汉阴。

敝庐清昼永，幽磴白云深。可在唱酬句，岂多陶写心。
百香诗 其六十九 草
郭居敬（元代）

毡似青青带似长，丛丛秀色泛烟光。春风吹醒西堂梦，留得诗名万古香。
次高原朴见寄韵
俞俊（元代）

年少簪花压帽檐，飞觞走斝竞春纤。
空余老泪青衫湿，遮莫新愁白发添。
生计有涯蚕上箔，公庭无事鸟窥帘。
昔人漫说扬州鹤，自笑熊鱼岂得兼。
石滩
陈束（明代）

石劣不受凿，水归时碍行。
却令无竞性，翻作不平鸣。
逆折声犹壮，崩腾色自明。
我行殊昧险，于此独婴情。
龙州书斋新霁客至
胡直（明代）

芳洲绮树接江城，曲巷回轩雾细生。弱柳窗中衔宿雨，游丝水面带新晴。

林花点草粗成字，山鸟呼朋自有名。卧病一春萝径满，君来时复扫榛荆。
又登碧云亭感怀三十首
吴芾（宋代）

晚上危亭览物华，斜阳影里度归鸦。
暮山隔断乡关睡，矫首临风眼欲花。
踏莎行
欧阳珣（宋代）

雁字成行，角声悲送。无端又作长安梦。青衫小帽这回来，安仁两鬓秋霜重。

孤馆灯残，小楼钟动。马蹄踏破前村冻。平生牵系为浮名，名垂万古知何用。
四月壬午发利州
洪咨夔（宋代）

十里迎春水面开，橹声不动柁声催。
春山转处疑江尽，白鸟迎人风折来。
九日以菊花酒寄施醇翁通判
王庭圭（宋代）

每逢佳节忆渊明，自采篱边细菊英。坐见南山横紫翠，遥闻北地落欃枪。

浇胸止赖杯中物，快意岂图身后名。幸有酒兵堪一举，请公谈笑下愁城。
今春苦雨初有春半曾无十日晴之句去立夏无几
方回（元代）

小楼欲不怕泥行，春半曾无十日晴。
老眼看花如隔雾，只消卧听卖花声。
万府君挽词 其三
王十朋（宋代）

屈指吾乡党，如公今几何。门犹毕万大，男类陆终多。

壮志埋蒿里，幽光发薤歌。河梁嗟未就，遗恨满沧波。
车左铭
崔骃（两汉）

虞夏作车，取象机衡。君子建左，法天之阳。正位授绥，车不内顾。

尘不出轨，鸾以节步。彼言不疾，彼指不躬。渊览于道，永思厥中。
复回省城待报幽中书怀 其三
郑岳（明代）

社栎辞剪伐，兰膏坐销镕。巧拙各有宜，所贵保初终。

缅怀见素翁，进退何从容。盛名难久居，林壑寄幽踪。

幸兹返初服，云岑老相从。
送济南张生授侯门教读还里 其二
王世贞（明代）

侯门正好曳长裾，暂拥双旌过里闾。若到济南人自识，少年曾受伏生书。
齐鼙舞曲三首 其二 圣主曲辞
佚名（隋代）

圣主受天命，应期则虞唐。升旒综万机，端扆驭八方。

盈虚自然数，揖让归圣明。北化陵河塞，南威越沧溟。

广德齐七政，敷教腾三辰。万宇必承庆，百福咸来臻。

圣皇应福始，昌德洞佑先。
醉歌走笔示胡伯连
李之世（明代）

孤剑迢迢望都门，鹴裘敝尽客衣单。清时儒冠不抵事，掷去长安博一官。

肝胆摩来手尚热，须眉向处面常寒。昨冬驴蹶余伤手，此时肯归归已久。

南都不住北都住，满面红尘路上走。当时射策尔如虹，胡为一堕云雾中。

同是天涯无根草，吹落沙尘任转蓬。我昨青袍持一刺，三走朱门投不得。

恨不相携胡伯连，急向红槽占一席。鼻头火出气如蒸，却敲铜盘呼卖冰。

呷来五内战寒热，归卧两日不能兴。今朝强起头未栉，手持竹帚打苍蝇。

东邻彼美邀余饮，索余艳语写徐陵。胡郎痛饮能数石，笑我量不如瓶罂。

三杯入口颓然醉，须臾一觉辄成醒。案头残墨濡濡湿，信手狂涂几剡藤。
和沈次韩春日郊行二首
王之道（宋代）

山色新晴一蘸青，隔溪无数野花明。
杞苗荻笋肥应美，採掇何妨趁晚烹。
史东美置酒见招偶以释奠致斋不果往因为诗戏之以请他日之约兼呈周与刘敏叔
赵鼎臣（宋代）

登车未肯便埋轮，置酒邀宾一笑春。北海尊罍知意重，太常官职恨斋频。

愁霖已逐清欢失，胜槩空随好梦新。唤取江潭憔悴客，莫教偏作独醒人。
风树吟
唐庚（宋代）

树欲静兮风不止，子欲养兮亲不待。归飞反哺八九子，我曾不不毕逋尾。

树欲静兮风不休，子欲养兮亲不留。旦自梅兮暮至棘，当年饲我不鸤鸠。
冬
杨万里（宋代）

祗愁穷腊雪作恶，不道雪天好行乐。玻瓈盏底回青春，蒲萄锦行舞玉尘。

阳春一曲小垂手，劝君一杯千万寿。今年斛谷才八钱，明年切莫羡今年。
次韵王胜之咏雪
王安石（宋代）

万户千门车马稀，行人却返鸟休飞。
玲珑翦水空中堕，的皪装春树上归。
素发联华惊老大，玉颜争好羡轻肥。
朝来已贺丰年瑞，更问田家果是非。
织图二十四首·经
楼璹（宋代）

素丝头绪多，羡君好安排。
青鞋不动尘，缓步交去来。
眽眽意欲乱，眷眷首重回。
王言正如丝，亦付经纶才。
偈颂十七首
释智愚（宋代）

七步周行犹仿佛。指天指地不分明。
是非既落傍人耳，洗到驴年也不清。
论诗绝句三十首 其二十二
赵清瑞（清代）

青田两鬼诗，卢仝应却走。譬如图怪石，只在得奇丑。
君莫疑赠薛起宗
杨基（明代）

有弓莫朝射，有剑莫夜舞。
舞剑空惊半夜鸡，射弓须射南山虎。
当年意气双白虹，三尺宝剑两石弓。
平沙软草马蹄疾，仰面射落南飞鸿。
归来面皱头雪白，鱼皮包剑弓挂壁。
逢君一笑杯酒空，怜我衰颜手无力。
手无力，眼有眵，作歌赠君君莫疑。
英雄老去众所薄，何独区区杨去非。
先生年五十，更名曰去非。
晚春
叶茵（宋代）

年少逢春不惜春，惜春还是白头人。
飞花入坐儿曹舞，细草蒙头醉后裀。
未羡食前罗五鼎，静看檐隙走双轮。
此心已与尧夫似，同为清时作幸民。
病中散步六绝
岳珂（宋代）

朝随粥鼎蝉腹润，夜掩书帷鳏目眠。
无奈暑威侵病骨，起来搔首斗垂天。
游龙山
刘敞（宋代）

七泽高秋霜叶红，龙山一望夕阳中。愁来乘兴时时往，楚老相疑是孟公。
访友人溪居
赵汝鐩（宋代）

数间屋子压溪光，百十乔松列翠行。
鹤为听琴朱顶侧，鸭皆睡日绿头藏。
后园遣仆锄冬笋，隔岸寻僧度野航。
天色黄昏归已晚，苦留夜话对胡床。
云罩寺留题 其三
弘历（清代）

林雾溪岚眼底浮，风铃语我少淹留。非关胜处誇新句，祗恐匆匆负此游。
赋得玉泉垂虹
于谦（明代）

巨灵劈石迸流泉，万丈虹霓著地悬。怒捲风雷趋瀚海，细分脉络贯长川。

千岩溅沫云应湿，一鉴澄空月正圆。宝瓮谁能酿春酒，称觞献寿祝尧年。
东城马上
贺铸（宋代）

彩虹桥下水关东，接畛园林狭迳通。
繁杏半开随半落，短墙无计碍春风。
颂古十九首 其十六
释慧晖（宋代）

心径苔生何处去，谢家人不在渔船。芦花万顷水天阔，白鸟深沉任转旋。
和江文通拟休上人诗韵
韩淲（宋代）

日夕北风起，叩角何悲哉。所思不可见，只有飞雪来。

林声方凄不，溪光正徘徊。短衣挽莫前，匣镜那忍开。

空对翠屏晚，寒云绕南台。茶灶煴宿火，禅龛拂新埃。

江东忆李白，今古同此怀。
和孙太守朝望登毗卢阁
徐问（明代）

与客登层台，钩帘看幽壑。秋色动远林，千厓自空廓。

俯视清川流，或见沙鸟落。凉飙拂襟袂，閒云浮飞阁。

积案苦相仍，对此聊自乐。吴山亦佳丽，登临忽疑昨。

书台藤藓荒，伊人久云邈。馀香有丛桂，三嗅风前萼。

勖哉千古心，勿俾利名缚。
送王甥受福重谒相府作
皇甫汸（明代）

归来贫贱幸相随，何事韩生复别离。供奉凭将三世术，遨游仍恋五陵私。

惯谙客路如平地，祗恐人情异昔时。记得燕公曾误采，省堂应见旧题诗。
刘荆山渔屋
薛嵎（宋代）

客星沉没钓台空，千载风流独此翁。
万顷波心歌杜若，九霄云外见冥鸿。
已将名字编渔户，只有琴书在室中。
杨柳烟深杖藜出，满头衰白任春风。
酒边次韵
周密（宋代）

叶间双颗绽红肥，渐次春光到紫薇。可是楝花风讯恶，堤边怪得画船稀。
和钱秘监旅居秋怀二首
徐铉（宋代）

闲静无凡客，开罇共醉醒。
琴弹碧玉调，书展太玄经。
酒熟看黄菊，诗成写素屏。
晚来萧洒甚，山鸟下中庭。
黄罴岭
范成大（宋代）

薄游每违己，兹行遂登危。峻阪荡胸立，恍若对镜窥。

传呼半空响，濛濛上烟霏。木末见前驱，可望不可追。

跻攀百千盘，有顷身及之。白云叵揽撷，但觉沾人衣。

高木傲烧痕，葱茏茁新荑。春禽断不到，惟有蜀魄啼。

谓非人所寰，居然见锄犁。山农如木客，上下翾以飞。

宁知有康庄，生死安崄巇。室屋了无处，恐尚橧巢栖。

安得拔汝出，王路方清夷。
过中京后寄和贡两弟
刘敞（宋代）

归鞍蹀躞弄轻尘，满眼韶光破宿云。去国几愁歌白纻，上天真喜望缇群。

华林雪尽莺先啭，广陌风多草竞熏。我欲还家千日饮，益须酿酒张吾军。
皇子封建诗
宋祁（宋代）

晬表歧姿茂，皇基庆祚融。
玉圭先启国，银榜后题宫。
茅袭封坛旧，金颁瑞节雄。
恩添少海润，欢激小山风。
抱拜殊藏纽，敭言异戏桐。
燕诒光祖烈，调护切宸衷。
育德吾君子，庸亲天下公。
异时瞻出阁，绵瓞颂无穷。
菖蒲
张九成（宋代）

石盆养寒翠，六月如三冬。
勿云数寸碧，意若千丈松。
劲节凌孤竹，虬根蟠老龙。
傲霜滋正气，泣露泫春容。
座有江湖趣，眼无尘土踪。
终朝澹相对，浇我磊磈胸。
和渊明杂诗二首 其二
刘从益（金朝）

少为饥所驱，老为病所迫。人生能几何，东阡复南陌。

急须沽酒能，一笑举大白。浩歌草木振，起舞天地窄。

同欢二三子，谁主复谁客。浮沉大浪中，毕竟归真宅。

岁月去何速，老炎变新凉。游子久不归，回首望大梁。

风埃惨如此，何处真吾乡。野菊明落日，林枫染飞霜。

劝我一杯酒，悠然秋兴长。
苏幕遮 蓉江感旧
徐喈凤（清代）

月当头，霜满地。桥畔疏杨，失却当年翠。门掩枯桃墙浸水。

不管刘郎，重到珠宫外。

动秋悲，牵客思。长夜教人，何处寻浓睡。碧槛朱阑曾并倚。

人去楼空，恁忍伤心泪。
云中曲四首
卢柟（明代）

燕岱河山黑水分，胡沙北望接氤氲。
桑乾斜映龙山月，碣石遥通鱼海云。
午困
洪咨夔（宋代）

故人书断故山离，义重惟穷到处随。
无米胸中元自杵，不蚕鬓处却能丝。
消梅乞与嘲盐贵，苦笋烹来怪酱迟。
亡可奈何安若命，午窗赢得睡便宜。
游黄薜山三首
倪思（宋代）

云鹫峰头一万杉，覆盂山下木参天。
当年曾识祖师面，溜雨鸣雨三百年。
赠致政杨孟坚宣德
杨时（宋代）

广文官冷竟谁怜，空负才名四十年。
萧散欲寻濠上侣，飞扬还作酒中仙。
龙章绣绂荣何在，鹤氅纶巾静自便。
遥忆濑溪风物好，胜游应不愧斜川。
玉清乐 其三
赵佶（宋代）

羽童呼吸辟非烟，烟气徘徊绿室前。

造化不从身外得，自根自本即三天。
落叶
齐己（唐代）

落多秋亦晚，窗外见诸邻。
世上谁惊尽，林间独扫频。
萧骚微月夜，重叠早霜晨。
昨日繁阴在，莺声树树春。
寒食前五日作二绝 其一
周紫芝（宋代）

杜鹃新听晓来声，暖气催花一夜成。寒食只今无几日，故乡何处不关情。
凤台歌
陈用原（明代）

凉风起天际，遐思凤凰台。忆昔神游纵清赏，今披云雾登临来。

神峨楼观相隐映，啸歌骋望心神开。于时仙人凤台坐，酌我潋滟流霞杯。

酒酣吹箫兴未已，招邀相与游蓬莱。鸾骖飘飘渡弱水，笙鹤玉节纷追陪。

一从离群落尘世，碧山回首空崔嵬。花开叶落秋又晓，俯察品汇如轮回。

千年沧海几变易，劫风吹冷昆明灰。凤兮凤兮传书来，仙人怀予兮予将回。

梧桐枝上秋月冷，毋使惆怅增徘佪。
山行
赵国华（清代）

驱车入丛山，行行夕阳暮。人迹杳然绝，取径傥已误。

乱石来相杳，崎岖有余怒。返照瞰高草，乔木奥前路。

垂崖似古门，想像俨深固。鬼魅良可愁，神仙亦堪怖。

我生贵平易，不欲得奇数。言念采樵子，愿因觅栖住。
彭司令震龙第一百二十二
文天祥（宋代）

堂上会亲戚，可怜马上郎。
呻吟更流血，干戈浩茫茫。
秋声
吴兰畹（清代）

冷雨敲窗清梦湿，洞庭木落怒涛生。疏砧静捣天边月，羌笛愁听塞外声。

汉上风云寒彭角，江间波浪走蛟鲸。何须更作悲秋客，四壁虫声已不平。
忆秦娥 其五
范成大（宋代）

浮云集。轻雷隐隐初惊蛰。初惊蛰。鹁鸠鸣怒，绿杨风急。
玉炉烟重香罗浥。拂墙浓杏燕支湿。燕支湿。花梢缺处，画楼人立。
岩豅寺
释道常（宋代）

女娲补天天不疏，精卫填海海欲枯。
留余乱石龙下蛰，结兹古欲神中刳。
三冬温温等氈帐，六月凛凛同冰壶。
致身岩壑真胜地，寓目尘寰皆畏途。
南吕·干荷叶·南高峰
刘秉忠（元代）

南高峰，北高峰，惨淡烟霞洞。宋高宗，一场空。吴山依旧酒旗风，两度江南梦。
和乐天为张建封侍儿盼盼作仍继五篇 其二
姜特立（宋代）

黄金不惜买蛾眉，拣得如花四五枝。遇有酒时须饮酒，得吟诗处且吟诗。
遣兴三首 其二
李龏（金朝）

疏松碎明月，密竹筛清风。亲交昔与别，若谓行相从。

延企邈不及，音容随想生。谅彼亦耿耿，飞爽留空形。

援琴不能寐，意乃多于声。晤言岂无偶，眷眷讵可忘。
神君歌十首
刘克庄（宋代）

泮涣舞雩乐，懽呼祀蜡忙。
且记童子咏，莫管国人狂。
落花诗 其一
黎玉书（明代）

狼藉东风底甚忙，多情应为惜芬芳。香分镜破依然恨，玉瘗珠芬暗自伤。

茂苑笙歌悲往事，赵家姊妹妒新妆。西园多少探春客，烂醉纷纷走鞠场。
倾杯令
吕渭老（宋代）

隔座藏钩，分曹射覆烛艳渐催三鼓。筝按教坊新谱。楼外月生春浦。

徘徊争忍忙归去。怕明朝、无情风雨。珍花美酒团坐，且作尊前笑侣。
怀寄寇元弼王文举十首之七局中归
贺铸（宋代）

不见西街客，归来即闭门。
胡床面南树，鸟鹊啅黄昏。
梦蝶园限东真阳韵
唐景崧（清代）

劫运河山毕凤阳，朱家一梦醒蒙庄。孝廉涕泪园林冷，经卷生蒙海国荒。

残粉近邻妃子墓，化身犹傍法王堂。谁从穷岛寻仙蜕，赤嵌城南吊佛场。
昌甫携渭南诗见过
韩淲（宋代）

长笛残星赵倚楼，吟边供断一生愁。渭南作尉诚微宦，江上逢人忆远游。

风景不因今古异，琴樽宁与是非休。章泉传到涧泉上，凉意满天河影秋。
次韵答郦学正见赠三首 其三
俞德邻（宋代）

粥饭随缘类出家，小瓶汲月自煎茶。浮荣等是蕉中鹿，薄俗堪煎井底蛙。

南亩半栽元亮秫，东陵多种邵平瓜。青鞋布袜相随去，九陌红尘任没车。
天申节致语口号三首 其三
陆游（宋代）

嘉会千龄岂易逢，佩声俱集未央宫。九重凤阙曈昽日，百尺龙旗掩苒风。

奇瑞屡书图牒上，太平长在咏歌中。区区击壤虽无取，意与生民既醉同。
夜坐怀归简报恩振老
姚宽（宋代）

冷烛翠光残，疏梅雪影寒。
客心春雁急，诗思暮江宽。
仿佛连环梦，凄凉锦瑟弹。
明朝山下寺，窗竹问平安。
庵前徐步
郑清之（宋代）

小桥衔石路，安步水之湄。
浪盖菰蒲伏，寒禁笋蕨痴。
蜂房深户牖，燕垒渐涂茨。
过眼春余几，延缘归思迟。
徐陶会
陈造（宋代）

松底轩窗卸虎鞯，竹帘闲褭石炉烟。
山间风日小春后，会里杯盘长至前。
蚁子醪敷能及客，弹圆侯栗不论钱。
岩栖野啸平生意，失脚尘埃雪满颠。
鍊铅火候
张伯端（宋代）

三十文爻七十武，二百六十分明数。首尾须教用武烹，中间文火温温煮。

炉中鍊出五彩光，赫赫一粒大如黍。将来掌上和壳吞，逍遥永作真仙侣。
秋夜雨中过黎氏山房 其二
梁有誉（明代）

如何落尘网，岁岁感秋风。偶共息心侣，徘徊一壑中。
雪沧同登西城楼以诗见示次元韵
林寿图（清代）

长乐门开晓角愁，谈兵人老雪盈头。咸京自昔兴亡地，渭水无盈日夜流。

莽荡川原连战垒，艰难刍秣唱军筹。玉关定远今谁属，怅立西风缥缈楼。
吴状元史泳挽词
戴栩（宋代）

理学通深艺学高，一官俄逐盛年抛。
门中{上日下兆}董刊新志，海内陈雷哭旧交。
黄落己空秋半叶，清芬未著腊寒梢。
魂兮有句重吟否，谢朓山孤月转坳。
与任城许主簿游南池
杜甫（唐代）

秋水通沟洫，城隅进小船。
晚凉看洗马，森木乱鸣蝉。
菱熟经时雨，蒲荒八月天。
晨朝降白露，遥忆旧青毡。
松下钓鱼图
郑东（元代）

皎皎月在树，泠泠风满衣。欲问三江口，长歌遂不归。
岑使君牧襄阳受代还朝某同赵德麟谢公定潘仲
李廌（宋代）

我生世寡与，所幸贤者知。
徽中山川意，赏音有锺期。
荆楚非我里，从公甘栖迟。
今兹复舍去，何以纾吾悲。
夜宿三山禅房漫赋刀剑二首 其一 刀
卢龙云（明代）

我有一宝刀，解之欲赠谁。伊人不可见，佩以善自随。

明时遵海曲，漂泊滞天涯。刀头似明月，忆我心所私。

操而可使割，应用自有时。堪叹世间人，笑中亦有之。
双溪即事
王炎（宋代）

筑室依林麓，开门向水涯。
经过无俗驾，附近少人家。
洄洑潭成沫，嵌空石有窪。
幽居谁是伴，凫雁聚平沙。
一剪梅 秋怀
董俞（清代）

细雨蘋丝叶叶秋。山自悠悠。水自悠悠。寒灯几点笛声幽。

不是渔舟。便是菱舟。

病客天涯悔浪游。花也增愁。月也增愁。双鱼寂寞泪长流。

身在江楼。梦在妆楼。